Ego Alexander, frater ducis Burgundię, notum facio presentibus et futuris, quod ad preces domini Haymonis de Orgeolo, donavi canonicis Beatę Marię de Belna septem solidos, singulis annis in martio reddendos, pro eo quod ipsi canonici jam dicto Haimoni dederunt quicquid juris habebant in villa de Roseyo ultra Divionem, ex illis septem solidis quinque solidi sunt super mansum Aymonis Chavace; duo vero solidi sunt apud Sarriniacum supra mansum Christiani Baudelini, quod tenet Orverius, gener Odonis de Villiaco. Inde testes sunt Hugo, decanus de Neblans, Petrus de Ruelee, burgenses Belnę, Hugo Collun Vituli, Marcellus de Savonnaco, clientes mei, per quorum manus illi septem solidi assignati sunt. Hoc autem ipsis canonicis promisi dum vixero bona fide manutenere et deffendere. Ut autem hoc in posterum firmius teneatur, presentem cartam sigillo meo feci communiri. Actum est istud anno Verbi incarnati millesimo centesimo nonagesimo nono.